Nature Trust – FEE Malta appellat lill-awtoritajiet Maltin sabiex jadottaw miżuri li permezz tagħhom jiġu protetti l-insetti minħabba l-irwol kruċjali li dawn għandhom fl-ekosistema. Fost il-miżuri hemm kontrolli aktar stretti fuq id-dawl matul il-lejl u l-użu tal-insettiċidi. Nature Trust qalet li Malta teħtieġ tirregola l-istallazzjoni tad-dawl tat-toroq biex tnaqqas kemm jista' jkun l-impatt li dan iħalli fuq il-pjanti, l-insetti u speċi oħrajn. Qalet ukoll li l-Gvern għandu jassigura tnaqqis fl-użu tal-pestiċidi filwaqt li jgħin lill-bdiewa jbiddlu l-prattiċi tagħhom. Nature Trust qalet li fuq kollox il-pajjiż jeħtieġ isaħħaħ il-liġijiet ta' infurzar li jipproteġu l-ambjenti naturali li huma kruċjali għal kull speċi inkluż friefet u naħal. Nature Trust – FEE Malta għamlet dan l-appell wara li fl-aħħar jiem l-awtoritajiet Ġermaniżi approvaw liġijiet li jiproteġu l-insetti.